Document ID: 32014D0013

KOMISIJOS ĮGYVENDINIMO SPRENDIMAS
2013 m. gruodžio 11 d.
kuriuo patvirtinamos Jungtinės Karalystės pasiūlytos jūrų ekosistemų apsaugos priemonės saugomose teritorijose nuo Heisboro iki Hamondo ir Vintertono, nuo Start Pointo iki Plimuto sąsiaurio ir Edistono, nuo Lands Endo iki Devono kyšulio seklumos
(pranešta dokumentu Nr. C(2013) 9003)
(Tekstas autentiškas tik anglų, prancūzų ir olandų kalbomis)
(2014/13/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač į jo 9 straipsnį kartu su 8 straipsnio 3 dalimi,
kadangi:
(1)
1992 m. gegužės 21 d. Tarybos direktyvoje 92/43/EEB dėl natūralių buveinių ir laukinės faunos bei floros apsaugos (2) numatyta galimybė ES lygmeniu paskirti specialias saugomas teritorijas. Pagal tos direktyvos 3 ir 4 straipsnius valstybių narių reikalaujama nustatyti specialias saugomas teritorijas, o pagal 6 straipsnį - imtis būtinų priemonių šioms teritorijoms apsaugoti nuo trikdymo ir būklės blogėjimo;
(2)
Komisijos įgyvendinimo sprendimu 2012/13/ES (3) teritorijos nuo Heisboro iki Hamondo ir Vintertono (UK0030369), nuo Start Pointo iki Plimuto sąsiaurio ir Edistono (UK0030373) ir nuo Lands Endo iki Devono kyšulio (UK0030375) įtrauktos į Bendrijos svarbos teritorijų sąrašą pagal Direktyvos 92/43/EEB 4 straipsnio 2 dalį;
(3)
gyvųjų vandens išteklių apsaugos, valdymo ir naudojimo priemonėms taikomos bendrosios žuvininkystės politikos taisyklės;
(4)
pagal Reglamento (EB) Nr. 2371/2002 9 straipsnį valstybės narės gali imtis nediskriminuojančių priemonių ir mažinti žvejybos poveikį jūros ekosistemų apsaugai 12 jūrmylių zonoje, jei Sąjunga dar nėra nustačiusi specialiai šiai zonai skirtų apsaugos ir valdymo priemonių. Direktyva 92/43/EEB reikalaujama nustatyti toms teritorijoms būtinas išsaugojimo priemones. Valstybių narių priemonės turi būti suderintos su Reglamento (EB) Nr. 2371/2002 2 straipsnyje nustatytais bendrosios žuvininkystės politikos tikslais ir ne mažiau griežtos nei esami Sąjungos teisės aktai. Jei priemonės taikomos kitų valstybių narių laivams, apie jas būtina pranešti Komisijai, atitinkamoms valstybėms narėms ir regioninėms patariamosioms taryboms. Paskui Komisija turi jas patvirtinti;
(5)
2013 m. lapkričio 18 d. Jungtinė Karalystė apie priemones, kurių ketina imtis trijose minėtose saugomose teritorijose, pranešė Belgijai ir Prancūzijai, nes jos yra valstybės narės, kurioms šios priemonės yra aktualios, Šiaurės jūros regioninei patariamajai tarybai, Šiaurės vakarų vandenų regioninei patariamajai tarybai ir Europos Komisijai;
(6)
pagal Direktyvą 92/43/EEB Jungtinės Karalystės pasiūlytomis priemonėmis trys saugomos teritorijos suskirstomos į zonas ir tam tikrose visų trijų nustatytų saugomų teritorijų dalyse draudžiama žvejoti naudojant dugninius velkamuosius žvejybos įrankius. Šiuo sprendimu nustatomoms priemonėms Jungtinė Karalystė apibrėžia dugninius velkamuosius žvejybos įrankius kaip bet kokius žvejybos įrankius, kurie yra stumiami ar velkami vandenyje ir liečia jūros dugną. Priedugnio tralai su kėtoklėmis, priedugnio spinduliniai tralai ir traukiamosios bei siurbiamosios dragos taip pat laikomi tokiais įrankiais;
(7)
Jungtinės Karalystės pasiūlytomis priemonėmis siekiama padėti įgyvendinti Direktyvą 92/43/EEB ir jos atitinka Reglamento (EB) Nr. 2371/2002 2 straipsnyje nustatytus tikslus, visų pirma tikslą laikytis atsargos principų, skirtų saugoti ir apsaugoti gyvuosius vandens išteklius,
PRIĖMĖ ŠĮ SPRENDIMĄ:
1 straipsnis
Jungtinės Karalystės pasiūlytos jūrų ekosistemų apsaugos priemonės saugomose teritorijose nuo Heisboro iki Hamondo ir Vintertono, nuo Start Pointo iki Plimuto sąsiaurio ir Edistono, nuo Lands Endo iki Devono kyšulio seklumos, kaip nustatyta priede, yra patvirtinamos.
2 straipsnis
Šis sprendimas skirtas Belgijos Karalystei, Prancūzijos Respublikai ir Jungtinei Didžiosios Britanijos ir Šiaurės Airijos Karalystei.
Priimta Briuselyje 2013 m. gruodžio 11 d.

Labels: 11
18
6
20